Anne Grete Holmsgaard (SF), 2007-03-28:
I SF kan vi støtte det, De Radikale vil med det her beslutningsforslag, nemlig at have lavet en undersøgelse af forbeholdene.
Vi kan også støtte, at det bliver alle fire forbehold, der bliver omfattet af denne her undersøgelse.
Så vil jeg godt sige, at der jo er nogle af ordførerne, der har talt heroppefra, som om det, vi diskuterede, ikke var en undersøgelse, men om vi her og nu skulle have en folkeafstemning om forbeholdene.
Det er sådan set lagt fast i en politisk aftale mellem regeringen, Socialdemokraterne, Det Radikale Venstre og os, at folkeafstemningen om forbeholdene først kommer, efter at vi har afklaret spørgsmålet om forfatningstraktaten.
Og efter vores mening er det helt klart, at vi skal have folkeafstemning separat om de enkelte forbehold.
Men det er faktisk overhovedet ikke omfattet af det her beslutningsforslag; det er en undersøgelse.
Med andre ord kunne man også sige: Det er et gedigent stykke folkeoplysningsarbejde, nemlig det at have et kvalificeret grundlag for en bred og god diskussion om forbeholdene.
Hvad har forandret sig i EU’s lovgrundlag, i EU’s målsætninger, siden vi i sin tid indførte forbeholdene for over 10 år siden?
Hvilke konsekvenser har det for Danmark på godt og ondt?
Det er jo ikke lagt fast på forhånd.
Der kan være noget af det her, der viser, at det er en bagdel, der kan også være noget, der viser, at det er en fordel.
Så vi går fuldstændig åbent til det, men i et stærkt ønske om, at vi rent faktisk får en sådan undersøgelse, så vi har et kvalificeret grundlag.
Jeg synes faktisk, det er trist, at forbeholdene bliver diskuteret så lidt, som de gør i Danmark.
Jeg kan så forstå, at Dansk Folkeparti virkelig vil gøre det her til et spørgsmål om pengene.
Jeg vil bare sige: Hvor små sko kan man egentlig gå i?
Tilsyneladende meget, meget små sko.
Men jeg vil også sige til regeringen, at på et eller andet tidspunkt må regeringen jo også vælge side.
Vil man lade sig styre rundt af Dansk Folkeparti i det her, eller vil man være villig til at afsætte penge til det?
Jeg synes selvfølgelig, at regeringen skulle tage at vælge side og se Dansk Folkeparti som det, de er, nemlig et parti, som på alt for mange distancer har fået lov til at tiltvinge sig en vetoret, og så synes jeg, at regeringen skulle mande sig op og sige, at det ønsker man selvfølgelig ikke.
Så set med vores øjne er det her udmærket.
Det er klart, at et kommende traktatgrundlag også skal inddrages i det.
Vi håber og arbejder stadig væk for, at vi får så meget af forfatningstraktaten som overhovedet muligt, helst vil vi have det hele med nogle tilføjelser, og vi ønsker absolut ikke, at EU’s kommende traktat skal koges ned til at være en lille minitraktat.
Vi mener, der er mange gode ting i forfatningstraktaten, som vi ønsker at kæmpe videre for også kommer med i den politiske debat, der nu kommer til at køre, om, hvordan en kommende traktat skal se ud.
Selve undersøgelsen: For os er det ikke et kardinalpunkt, om den er afsluttet i 2009 – nu skriver Det Radikale Venstre 2007, og det er klart, at det i hvert tilfælde ikke lader sig gøre – for vi mener, at det her er adskilt fra vores politiske diskussion om, hvad vi gør ved forbeholdene, hvornår de i givet fald skal til folkeafstemning, og i hvilken takt de skal til folkeafstemning.
Men vi synes, det er udmærket at få denne her undersøgelse, ja, rigtig godt, og vi synes, det er godt, at den også inddrager et kommende traktatgrundlag.
Det ved vi jo ikke så meget om endnu, for selv om der formentlig vil blive fastlagt en køreplan for traktaten her på junitopmødet i EU i år, kan der alligevel godt gå lang tid, også selv om man nu har besluttet sig for, at man går efter, at det skal være afklaret i 2009.